สารภาพแล้ว อดีต จนท.สหกรณ์ฯ เชียงแสน ย้อนชิงเงินล้านใช้หนี้พนัน
สารภาพแล้ว สิทธิโชค อดีตพนักงานสหกรณ์การเกษตรเชียงแสน ร่วมกับพี่เขยชิงเงินสหกรณ์ ขณะ จนท.นำไปซื้อข้าวเปลือก 1 ล้าน 5 หมื่นบาท แบ่งกันแล้วแยกย้ายหลบหนี ตัวเองเอาไปไถ่จำนำรถ ใช้หนี้ค่าแพ้พนันไก่ชน 2 แสน ร่วมลงทุนพนันออนไลน์อีก 8 หมื่นวันที่ 19 พ.ค. ผู้สื่อข่าวรายงานว่า หลังจาก พล.ต.ต.ยุทธชัย พัวประเสริฐ ผบก.ภจ.เชียงราย พ.ต.อ.มานพ เสนากูล รอง ผบก. พ.ต.อ.พงษ์สวัสดิ์ ไชยบาล รอง ผบก. ร่วมสอบสวน นายสิทธิโชค เมืองมา หรือ อิ๋ว อายุ 34 ปี อยู่บ้านเลขที่ 41 ม.8 บ้านหนองป่าสะเด็ด ต.ศรีดอนมูล อ.เชียงแสน จ.เชียงราย อดีตพนักงานสหกรณ์การเกษตรเชียงแสน ผู้ต้องสงสัยชิงเงินจากเจ้าหน้าที่การเงินสหกรณ์การเกษตรเชียงแสน ซึ่งเข้ามอบตัวหลังเจ้าหน้าที่มีพยานหลักฐานว่าเป็นคนร้าย นายสิทธิโชค ยอมรับเพียงว่า เสื้อยืดสีดำที่ถอดเปลี่ยนออกหลังก่อเหตุ กับปืนพกขนาด 9 มม. ที่นำไปฝากที่บ้านของ นายธีระพงษ์ แก้วรากมุข เพื่อน ที่บ้านแม่คำ ต.ป่าสัก เป็นของตนส่วนเงินสด 150000 บาท ที่พบอยู่ในเป้ที่วางบนเบาะหลังคนขับในรถเก๋งฮอนด้า ซิตี้ นายสิทธิโชค อ้างว่าเป็นเงินที่เบิกมาจากธนาคารที่ อ.แม่สาย ต่อมา เจ้าหน้าที่ได้นำตัวนายสิทธิโชค ไปที่บ้านพัก นำข้าวและน้ำมาให้ โดยมีพี่สาวของนายสิทธิโชค มาพบพูดคุย ถามถึงเหตุการณ์ที่เกิดขึ้น รวมถึง พ.ต.ท.กิตติภูมิ กันจินะ สารวัตรสืบสวนเฝ้าดูและคอยพูดคุยอยู่ตลอด เพื่อให้ นายสิทธิโชค ผ่อนคลายจากความเครียด จนกระทั่งเกือบ 23.00 น. นายสิทธิโชค ได้บอกกับ พ.ต.ท.กิตติภูมิว่าพร้อมจะรับสารภาพโดยเล่าว่า ตนเคยทำงานที่สหกรณ์การเกษตรเชียงแสน และถูกสั่งพักงาน เมื่อวันที่ 1 เม.ย.ที่ผ่านมา เนื่องจากตนขาดงานบ่อย แต่มีหนี้สินจึงได้วางแผนชิงเงินร่วมกับ นายชื่นใจ๋ ก้อนคำ อายุ 48 ปี พี่เขย ซึ่งเป็นคนขับขี่รถ จยย. ตนนั่งซ้อนท้าย พอปล้นชิงเงินได้แล้ว ได้นำเงินมาแบ่งกันที่ป่าช้าเชียงแสน ตนได้มา 550000 บาท นายชื่นใจ๋ ได้ไป 500000 บาท จากนั้นแยกย้ายกันหลบหนี โดย นายชื่นใจ๋ ได้ขี่รถจักรยานยนต์มุ่งหน้าเข้าเชียงราย ส่วนตนได้นำเงิน 91000 บาท ไปไถ่รถยนต์ฮอนด้า ซิตี้ สีดำ ทะเบียน กม 5419 เชียงราย ที่จำนำไว้ที่ อ.แม่สาย จ่ายค่าเสียพนันชนไก่ 200000 บาท โอนไปร่วมทำธุรกิจพนันออนไลน์ 84000 บาท เหลือเงินสดที่ตรวจพบในรถยนต์ฮอนด้าอีก 156920 บาทหลังจากนั้น เจ้าหน้าที่ได้นำตัว นายสิทธิโชค เข้าห้องควบคุม โดยจัดเวรยามเฝ้าระวัง เกรงว่านายสิทธิโชคจะเกิดความเครียด และในเวลา 08.00 น. วันนี้ จะนำตัวนายสิทธิโชค ไปทำแผนประกอบคำรับสารภาพที่หน้าธนาคารกรุงเทพ สาขาเชียงแสน สถานที่เกิดเหตุ ส่วน นายชื่นใจ๋ ก้อนคำ ผู้ต้องหาที่หลบหนีไป จ.พะเยา เจ้าหน้าที่จะขอหมายศาลเพื่อตามจับตัวมาดำเนินคดีต่อไป
สารภาพแล้ว สิทธิโชค อดีตพนักงานสหกรณ์การเกษตรเชียงแสน ร่วมกับพี่เขยชิงเงินสหกรณ์ ขณะ จนท.นำไปซื้อข้าวเปลือก 1 ล้าน 5 หมื่นบาท แบ่งกันแล้วแยกย้ายหลบหนี ตัวเองเอาไปไถ่จำนำรถ ใช้หนี้พนัน
ชิงเงินสหกรณ์,ชิงเงินสหกรณ์เขียงแสน,ชิงเงินล้าน,สหกรณ์การเกษตรเชียงแสน,ข่าวทั่วไป